CELEX: 32012D1117(01)
Language: bg
Date: 2012-11-15 00:00:00
Title: Решение на Комисията от 15 ноември 2012 година за създаване на Група за координация в областта на електроенергетиката

17.11.2012   
            
            
               BG
            
            
               Официален вестник на Европейския съюз
            
            
               C 353/2
            
         РЕШЕНИЕ НА КОМИСИЯТА
   от 15 ноември 2012 година
   за създаване на Група за координация в областта на електроенергетиката
   2012/C 353/02
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:
   
               (1)
            
            
               Член 194, параграф 1 от Договора определя като цели в дух на солидарност между държавите-членки осигуряването на функционирането на енергийния пазар и сигурността на енергийните доставки в Съюза, насърчаването на енергийната ефективност, спестяването на енергия, разработването на нови и възобновяеми енергийни източници и свързването помежду им на енергийните мрежи.
            
         
               (2)
            
            
               Директива 2005/89/ЕО на Европейския парламент и на Съвета от 18 януари 2006 година относно мерки за гарантиране сигурност на доставките на електрическа енергия и инфраструктурните инвестиции (1) изисква от държавите-членки да осигуряват високо равнище на сигурност на доставките на електроенергия, като за тази цел вземат предвид възможностите за трансгранично сътрудничество в тази област. Отговорност на Комисията е да следи и преразглежда прилагането ѝ.
            
         
               (3)
            
            
               В Директива 2009/72/ЕО на Европейския парламент и на Съвета от 13 юли 2009 година относно общите правила за вътрешния пазар на електроенергия и за отмяна на Директива 2003/54/ЕО (2) се предвиждат подробни правила за вътрешния пазар на електроенергия. Целта на тези правила е, inter alia, по-нататъшното развитие на трансграничните междусистемни връзки и осигуряването на висока степен на сигурност на доставките на електроенергия.
            
         
               (4)
            
            
               С Директива 2009/72/ЕО на регулаторните органи се възлага задачата да следят за спазването на правилата за сигурност и надеждност на мрежата и инвестициите в генериращи мощности с оглед на сигурността на доставките. В съответствие с Регламент (ЕО) № 713/2009 (3) Агенцията за сътрудничество между регулаторите на енергия подпомага регулаторните органи, когато е необходимо, да координират своите действия и да следят за изпълнението на задачите на Европейската мрежа от оператори на преносни системи за електроенергия (ENTSO-E — ЕМОПС за електроенергия).
            
         
               (5)
            
            
               С Директива 2009/72/ЕО се определя, че операторите на преносни мрежи са отговорни за осигуряването на сигурна, надеждна и ефективна електроенергийна система, а с Регламент (ЕО) № 714/2009 (4) на ЕМОПС за електроенергия се възлага задачата да приеме инструменти и да осигури координация при експлоатацията на мрежата в нормални и извънредни условия и да изготвя редовно европейска прогноза за адекватността на генериращите мощности.
            
         
               (6)
            
            
               Съгласно Директива 2009/72/ЕО, държавите-членки, както и регулаторните органи, са задължени да си сътрудничат помежду си и с Комисията с цел интегриране на националните си пазари, като първа стъпка към създаване на напълно либерализиран вътрешен пазар. Комисията наблюдава прилагането на разпоредбите на Директива 2009/72/ЕО (5).
            
         
               (7)
            
            
               Увеличеното производство на електроенергия от възобновяеми източници води до нови предизвикателства за вътрешния пазар на електроенергия, най-вече по отношение на стабилността на мрежите и сигурността на доставките на електроенергия. Засилената координация на политическите мерки, свързани с вътрешния пазар на електроенергия, между държавите-членки, други участващи заинтересовани страни и Комисията, е от съществено значение за успеха на интеграцията на европейските пазари на електроенергия и за поддържането на висок стандарт на сигурността на доставките.
            
         
               (8)
            
            
               Ето защо Комисията организира няколко срещи на представители на високо равнище на компетентните органи в държавите-членки, националните енергийни регулаторни органи, ЕМОПС за електроенергия и Агенцията за сътрудничество между регулаторите на енергия („Агенцията“), за да бъдат обменени виждания и за да бъдат обогатени политическите възгледи по въпроса за сигурността на доставките на електроенергия, включително стабилността на мрежите и адекватността на електрогенериращите мощности. Тези първи дейности и идеята за Група за координация в областта на електроенергетиката бяха обсъдени по време на неофициалната среща на Съвета по енергетиката във Вроцлав през септември 2011 г. и на заседанията на Съвета по транспорт, телекомуникации и енергетика през ноември 2011 г. и февруари 2012 г.
            
         
               (9)
            
            
               Тези срещи на представители на високо равнище се оказаха много полезни за Комисията и за всички участващи заинтересовани страни. На тях бе представена важна информация относно вътрешния електроенергиен пазар и сигурността на доставките и бе дадена възможност за обсъждане на възможни решения за отстраняване на съществуващите проблеми. На заседанията по-специално бе подчертана необходимостта от преодоляване на новите предизвикателства, свързани с интегрираните пазари на електроенергия на европейско равнище.
            
         
               (10)
            
            
               Ето защо е уместно тази група от експерти в областта на електроенергетиката да бъде официално утвърдена и да бъдат определени нейните задачи и структура.
            
         
               (11)
            
            
               Групата следва да подпомага засилването и задълбочаването на сътрудничеството и координацията между държавите-членки и Комисията в областта на трансграничната търговия с електроенергия и проблемите на сигурността на доставките, включително адекватност на генериращите мощности и стабилност на мрежата, а също така да подготвя възможни нови политически инициативи и да реагира при потенциални рискове от криза в доставките.
            
         
               (12)
            
            
               Групата за координация в областта на електроенергетиката следва да предоставя на Комисията и нейните членове необходимия експертен опит за инициативи, насочени към запазване и задълбочаване на пазарната интеграция и сигурността на доставките на електроенергия.
            
         
               (13)
            
            
               Групата следва да се състои от органите на държавитечленки (министерствата с компетенции в областта на електроенергетиката и националния регулаторен орган), от ЕМОПС за електроенергия и Агенцията. Следва да се предвидят правила за оповестяване на информация от страна на членовете на Групата.
            
         
               (14)
            
            
               Личните данни, свързани с членовете на Групата, следва да бъдат обработвани в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (6),
            
         ПРИЕ НАСТОЯЩОТО РЕШЕНИЕ:
   Член 1
   Създаване на Група за координация в областта на електроенергетиката
   С настоящото се създава Група за координация в областта на електроенергетиката, наричана по-долу „Групата“.
   Член 2
   Задачи на Групата
   1.   Задачите на Групата са:
   
               a)
            
            
               да служи за платформа за информационен обмен и за координация на мерките на политиката в областта на електроенергетиката, които са с трансгранично въздействие, както и за обмяна на опит, най-добри практики и експертни познания, както и за да подпомага Комисията при разработването на нейните политически инициативи.
            
         
               б)
            
            
               да улеснява обмена на информация и сътрудничеството в областта на сигурността на доставките на електроенергия, включително относно адекватността на електрогенериращите мощности и трансграничната стабилност на мрежата.
            
         2.   По-конкретно Групата:
   
               а)
            
            
               обменя информация относно решения, свързани с производството и преноса на електроенергия и възможните последици от тях за трансгранична търговия и трансграничната стабилност на мрежите;
            
         
               б)
            
            
               обсъжда конкретни въпроси, пораждащи загриженост относно стабилността на мрежите и/или адекватността на електрогенериращите мощности с оглед постигане на координирани решения в съответствие с вътрешния енергиен пазар;
            
         
               в)
            
            
               прави преглед на редовните прогнози за адекватността, подготвени от ЕМОПС за електроенергия, особено когато тези доклади показват потенциален риск за сигурността на доставките;
            
         
               г)
            
            
               насърчава информационния обмен, превенцията и координираните действия в случай на извънредна ситуация в рамките на Съюза и във връзка с трети държави.
            
         Член 3
   Консултации
   Комисията може да се консултира с Групата по всеки въпрос, свързан с електроенергетиката, и по-специално със сигурността на доставките на електроенергия.
   Член 4
   Състав на Групата
   1.   Групата се състои от следните членове:
   
               а)
            
            
               органите на държавите-членки, по-конкретно министерствата, отговарящи за енергетиката;
            
         
               б)
            
            
               националните регулаторни органи в областта енергетиката;
            
         
               в)
            
            
               Агенцията за сътрудничество между регулаторите на енергия („Агенцията“), създадена с Регламент (ЕО) № 713/2009 (7);
            
         
               г)
            
            
               Европейската мрежа от оператори на преносни системи за електроенергия („ЕМОПС за електроенергия“), създадена с Регламент (ЕО) № 714/2009 (8).
            
         2.   Всеки от членовете предлага не повече от двама постоянни представители и двама заместници за участие в работата на Групата. Един от постоянните представители на държавитечленки е ръководителят на правителствената институция, отговаряща за енергетиката. Един от постоянните представители на националния регулаторен орган е неговият генерален директор или председател. Един от постоянните представители, предложени от Агенцията, е нейният директор. Един от постоянните представители, предложени от ЕМОПС за електроенергия, е нейният генерален секретар. Заместниците се назначават при същите условия като членовете; заместниците автоматично заместват членовете, които отсъстват или не могат да участват.
   3.   При извънредна ситуация на равнище Съюз, държавачленка или на регионално равнище, или при други извънредни обстоятелства, членовете на Групата могат да поискат от Комисията да назначи повече от двама представители, които да участват в работата на Групата.
   4.   Имената на членовете, както и имената на постоянните представители на членовете и на заместниците на членовете на Групата, както и имената на наблюдателите, се публикуват в Регистъра на експертните групи към Комисията и други подобни структури („Регистърът“) (9).
   5.   Всеки член на Групата за координация в областта на електроенергетиката се регистрира чрез интернет (уебсайта „CIRCABC“ (10)) и гарантира, че членският му статут е актуален.
   6.   Личните данни се събират, обработват и публикуват в съответствие с Регламент (ЕО) № 45/2001.
   Член 5
   Организация на работата
   1.   Групата се председателства от представител на Комисията („Председателя“).
   2.   Председателят свиква Групата редовно и разпространява информацията, получена от членовете на Групата, като запазва поверителността на чувствителната търговска информация.
   3.   Със съгласието на службите на Комисията, Групата може да създава подгрупи за проучване на конкретни въпроси въз основа на мандат, възложен от Групата. Такива подгрупи се разпускат веднага след изпълнение на поставените задачи.
   4.   Представителят на Комисията може да покани външни експерти със специфични знания по въпрос от дневния ред, като например представители на производителите или организациите на потребителите или на трети държави, да участват ad hoc в работата на Групата или на нейна подгрупа. Освен това представителят на Комисията може да даде статут на наблюдатели на физически лица, на организации съгласно правило 8, параграф 3 от хоризонталните правила за експертните групи, както и на страни кандидатки.
   5.   Членовете на експертни групи и техните представители, както и поканените експерти и наблюдатели спазват задълженията за професионална тайна, както са определени в Договорите и в правилата за тяхното прилагане, както и правилата за сигурност на Комисията относно защитата на класифицирана информация на ЕС съгласно приложението към Решение 2001/844/ЕО, ЕОВС, Евратом на Комисията (11). При неспазване на тези задължения Комисията може да предприеме съответните мерки.
   6.   Заседанията на Групата и на нейните подгрупи по принцип се провеждат в сгради на Комисията. Административното обслужване се осигурява от Комисията. На заседанията на Групата и на нейните подгрупи могат да бъдат канени други служби на Комисията и Европейската служба за външна дейност, когато са заинтересовани пряко от въпросите, които ще бъдат обсъждани.
   7.   Без да се засягат разпоредбите на параграф 6 от настоящия член, Комисията предоставя на разположение на членовете на Групата всички необходими работни документи чрез общи пространства за работа с партньори на Европейския съюз (уебсайта „CIRCA“). Освен това Комисията публикува всички важни документи или чрез вписване в Регистъра, или чрез електронна връзка от Регистъра към специализиран уебсайт. Изключения от системното публикуване се предвиждат в случаите, при които оповестяването на документ би застрашило защитата на обществен или частен интерес, както е определено в член 4 от Регламент (ЕО) № 1049/2001.
   Член 6
   Разходи, свързани със заседанията
   1.   Участниците в дейностите на Групата и на подгрупите не получават възнаграждение за извършените от тях услуги.
   2.   Пътните разходи на един представител на всяка държавачленка и на националния регулаторен орган се възстановяват от Комисията в съответствие с действащите разпоредби в рамките на Комисията.
   3.   Тези разходи се възстановяват в рамките на наличните бюджетни кредити, разпределени по годишната процедура за разпределение на ресурсите.
   
      Съставено в Брюксел на 15 ноември 2012 година.
      
         
            За Комисията
         
         Günther OETTINGER
         
            Член на Комисията
         
      
   
   
      (1)  ОВ L 33, 4.2.2006 г., стр. 22.
   
      (2)  ОВ L 211, 14.8.2009 г., стр. 55.
   
      (3)  ОВ L 211, 14.8.2009 г., стр. 1.
   
      (4)  ОВ L 211, 14.8.2009 г., стр. 15.
   
      (5)  По отношение на сигурността на доставките вж. по-специално член 47, параграф 1, буква в) от Директива 2009/72/ЕО (мониторинг). Комисията също така трябва да направи преценка на сигурността на доставките в контекста на сертификационните решения (вж. член 11, параграф 7 от Директива 2009/72/ЕО) и се насърчава да представи препоръки за договаряне на съответни споразумения с трети държави, които разглеждат въпроса за сигурността на доставките (вж. съображение 25 от Директива 2009/72/ЕО).
   
      (6)  ОВ L 8, 12.1.2001 г., стр. 1.
   
      (7)  Виж бележка под линия на стр. 3.
   
      (8)  Виж бележка под линия на стр. 4.
   
      (9)  Членове, които не желаят имената им да бъдат оповестявани, могат да поискат изключение от това правило. Искането за неоповестяване на името на член на експертна група се приема за обосновано, когато публикуването може да застраши неговата сигурност или неприкосновеност или неоснователно да накърни неговия личен живот.
   
      (10)  CIRCABC (Communication & Information Resource Centre for Administrations, Businesses and Citizens) — Комуникационен и информационен ресурсен център за администрации, предприятия и граждани.
   
      (11)  ОВ L 317, 3.12.2001 г., стр. 1.